Trebladslekta

* se egen seksjon

**Treblad** (*Trillium*) er ei slekt med flerårige urter i giftliljefamilien. De omtrent femti artene er utbredt i tempererte deler av Holarktis. Disse plantene blomstrer om våren og vokser som regel i skog. Flere av dem dyrkes i hager.

## Beskrivelse
Den overjordiske delen av planten består av et blomsterskaft som vokser rett opp fra en jordstengel. Egentlige blader mangler, men i stedet sitter tre grønne eller flekkete høyblad i en krans rundt blomsterskaftet. En enkelt blomst sitter i enden av blomsterskaftet. Det er tre grønne eller rødbrune begerblad, og tre kronblad som kan være røde, fiolette, rosa, hvite, gule, grønne, eller ha en kombinasjon av disse fargene. Det er seks pollenbærere som sitter i to kranser med tre i hver, og tre arr. Frukten kan være en kapsel eller bærlignende. Det er mange frø med en gul eller hvit elaiosom, slik at maur og vepser kan spre frøene.

## Delgrupper

Slekta er tradisjonelt blitt delt i to underslekter, *Trillium* subgenus *Trillium* og *Trillium* subgenus *Phyllantherum*. Hos den førstnevnte sitter blomsten på en stilk over høybladene, mens den sistnevnte har sittende blomster.

Nyere studier basert på morfologi og molekylærgenetikk viser at den tradisjonelle inndelingen er kunstig. Følgende inndeling følger Lampley et al. (2022):

### Underslekt ''Trillium''
De 14 artene er utbredt i østlige og nordlig-sentrale deler av USA, sørøstlige Canada og disjunkt i Britisk Columbia, Øst-Asia inkludert Japan, østlige Kina, Russlands fjerne østen og vestover til østlige Himalaya. De fleste artene vokser i næringsrik løv- eller blandingsskog. Blomstringstida er om våren, men hos noen tidlig på sommeren. I denne underslekta er hybrider vanlige i motsetning til de andre underslektene. Av artene kan nevnes:
* kamtsjatkatreblad (*T. camschatcense*) –  nordøstlige Kina (Jilin), Japan, Korea, Russlands fjerne østen (Kurilene, Primorskij kraj, Khabarovsk kraj, Kamtsjatkahalvøya, Sakhalin)
* *Trillium cernuum* – østlige Nord-Amerika fra Hudsonbukta i nord til nordlige Virginia i sør
* purpurtreblad (*T. erectum*) – østlige Nord-Amerika fra nordlige Georgia i sør til Québec og New Brunswick i nord
* *Trillium tschonoskii* – Sikkim, Tibet, Myanmar, Kina, Taiwan, Japan, Korea, Sakhalin, Kurilene

### Underslekt ''Callipetalon''
Disse plantene har oppsiktsvekkende hvite blomster og er de som oftest dyrkes i hager. Bladene er grønne uten flekker. Slekta omfatter to arter i østlige USA, og en av disse finnes også i sørøstlige Canada. En tredje art vokser i vestlige USA og vestlige Canada. De blomstrer seint på vinteren eller om våren.
* stortreblad (*T. grandiflorum*) – næringsrik løv- eller blandingsskog i østlige og nordlige-sentrale USA og sørøstlige Canada
* snøtreblad (*T. nivale*) – på kalkgrunn med stein og grus i nordlige-sentrale og østlige-sentrale USA 
* moskustreblad (*T. ovatum*) – bar- og blandingsskog og langs bekker i vestlige USA og vestlige Canada

### Underslekt ''Delostylis''
Til denne underslekta regnes sju arter som er utbredt i de sørøstlige og sørlige-sentrale delene av USA. Mange av dem vokser på sur jord i rhododendronkratt og på våte steder, men det er også et par arter som vokser på basisk jord. De blomstrer seint på vinteren eller om våren.

### Underslekt ''Sessilia''
Underslekta omfatter 26 arter med sittende blomster og ofte flekkete blad. Den ble tidligere kalt *Phyllantherum*, men det navnet skal ifølge nomenklaturreglene ikke brukes. Artene har en disjunkt utbredelse øst og vest i USA. De fleste vokser i skog med hellende terreng og næringsrik, basisk jord. De blomstrer seint på vinteren eller om våren. Mange av artene har en svært begrenset utbredelse. Av artene kan nevnes:
* stivtreblad (*T. cuneatum*) – sørøstlige USA
* gultreblad (*T. luteum*) – sørøstlige USA

### Andre arter
Disse to artene passer ikke inn i noen av underslektene. Begge, eller eventuelt bare *T.&nbsp;govanianum*,  blir av og til skilt ut i ei egen slekt, *Trillidium*:
* *Trillium govanianum* –  nordøstlige Afghanistan, Bhutan, Kina (Den autonome region Tibet, Yunnan), India (Himachal Pradesh, Jammu og Kashmir, Sikkim, Uttarakhand), Nepal, nordlige Pakistan
* *[[Trillium undulatum]]* – sørøstlige Canada, østlige USA

*[[Pseudotrillium rivale]]* fra sørlige Oregon og nordlige California i USA ble tidligere regnet til *Trillium*, men en fylogenetisk studie viser at den står utenfor både trebladslekta og firbladslekta (*Paris*). Den blir derfor nå plassert i ei monotypisk slekt.

## Referanser


## Litteratur
* 
* 
* 
* 

## Eksterne lenker
*